28.7.2023.
HR
Službeni list Europske unije
C 267/21 četvrtak, 2. veljače 2023.
20. pozdravlja sporazum između EU-a i ukrajinskih telekomunikacijskih poduzeća „u roamingu kao kod kuće”, koji je omogućio EU, a koji koristi ukrajinskim izbjeglicama te pozdravlja njegovo produljenje; poziva na to da se ukrajinsko telekomunikacijsko tržište integrira u telekomunikacijsko tržište EU-a;
21. poziva Komisiju i države članice da ojačaju stratešku komunikaciju i pruže relevantne informacije o uzajamnim koristima i mogućnostima proširenja i u Ukrajini i u državama članicama kako bi se dodatno povećala potpora i poboljšalo razumijevanje procesa pristupanja; poziva Komisiju i države članice da poboljšaju vidljivost financiranja EU-a i njegovih konkretnih rezultata u Ukrajini; ustraje u tome da ukrajinsko civilno društvo i EU imaju aktivnu ulogu u provedbi tih ciljeva;
22. pozdravlja aktivno sudjelovanje Ukrajine u inicijativi Istočnog partnerstva EU-a i poziva na daljnje jačanje te političke inicijative kao važne platforme za regionalnu suradnju i razmjenu iskustava u vezi s reformama među partnerskim zemljama koje žele užu suradnju s EU-om ili članstvo u EU-u;
23. poziva institucije EU-a da prošire mogućnosti za ukrajinske dužnosnike da uče o radu institucija EU-a i da sudjeluju u njihovu radu kao promatrači; potiče bilateralne parlamentarne sastanke između parlamenata država članica i parlamenata Ukrajine; poziva EU i njegove države članice da nastave pružati obrazovne mogućnosti, među ostalima, mladima, državnim službenicima i diplomatima iz Ukrajine; poziva na pokretanje postupaka za osnivanje akademije javne uprave u okviru Istočnog partnerstva;
24. poziva države članice da što prije usvoje deseti paket sankcija protiv Rusije i da proaktivno podnesu prijedloge za daljnje povećanje sankcija uključivanjem novih sektora i pojedinaca; apelira na sve države članice da nastave pokazivati jedinstvo kad je riječ o ruskom ratu protiv Ukrajine; poziva sve partnere, posebno zemlje kandidatkinje za članstvo u EU-u i potencijalne kandidatkinje, da se usklade s paketima sankcija;
25. poziva na proširenje popisa pojedinaca i subjekata na koje se primjenjuju sankcije kako bi se uvrstila ruska poduzeća koja su još prisutna na tržištima EU-a, kao što su Lukoil i Rosatom, i osobe uključene u prisilne deportacije, nezakonito zatvaranje ruskih građanski aktivista i članova političke oporbe, nezakonite „referendume” u Luhansku, Hersonu, Zaporižji i Donecku te nezakonite „izbore” na Krimu i u Sevastopolju, kao i svi članovi stranaka Državne dume koji obnašaju dužnosti u izabranim parlamentima na svim razinama, uključujući one na regionalnoj i općinskoj razini, te članovi ruskih propagandnih medija koji šire antiukrajinske i proratne osjećaje; poziva Vijeće da proširi popis sankcioniranih osoba kako bi uključivao osobe s antikoruptivnog popisa Zaklade Alekseja Navaljnog; istodobno potiče Ukrajinu da donese ukrajinski zakon Magnicki; traži zabranu izravnog ili neizravnog uvoza, kupnje ili prijenosa dijamanata podrijetlom iz Ruske Federacije, bilo u neobrađenom bilo u obrađenom obliku;
26. ponavlja svoj poziv na hitno uvođenje potpunog embarga na uvoz fosilnih goriva i uranija iz Rusije te na potpuno napuštanje plinovoda Sjeverni tok 1 i 2 kako bi se spriječilo financiranje Putinova ratnog stroja novcem EU-a; poziva na jačanje restriktivnih mjera protiv Bjelarusa; potiče Vijeće da u suradnji s međunarodnim partnerima smanji gornju granicu cijena nafte koja potječe iz Rusije ili se izvozi iz Rusije;
27. poziva Komisiju i nadzorna tijela EU-a da pomno prate stvarnu i sveobuhvatnu provedbu svih sankcija EU-a u državama članicama te da se uhvate u koštac sa svim praksama zaobilaženja, što uključuje zatvaranje postojećih rupa u zakonu; osuđuje treće zemlje koje su pomogle Rusiji i Bjelarusu da zaobiđu nametnute sankcije i traži od Komisije i država članica da uzmu u obzir poduzimanje mjera protiv tih trećih zemalja;
28. osuđuje nedavnu odluku Međunarodnog olimpijskog odbora da se omogući sudjelovanje ruskih i bjeloruskih sportaša natjecanje u kvalifikacijama za Olimpijske igre u Parizu 2024.
pod neutralnom zastavom, što je u suprotnosti s višedimenzionalnom izolacijom tih zemalja, a što će oba režima koristiti za propagandu;
29. ponavlja svoj poziv EU-u i njegovim državama članicama da pojačaju međunarodnu izolaciju Ruske Federacije, među ostalim u pogledu njezina članstva u međunarodnim organizacijama i tijelima, da se suzdrže od održavanja bilo kakvih službenih događaja na teritoriju Ruske Federacije, smanjujući razinu diplomatskih odnosa s Moskvom;
30. osuđuje nezakonitu rusku okupaciju ukrajinske nuklearne elektrane Zaporižja te u cilju smanjenja rizika od nuklearnog ili radiološkog incidenta podržava prijedlog da se oko nje uspostavi zona nuklearne sigurnosti i zaštite, kako je predložila Međunarodna agencija za atomsku energiju;